Den 23. maj 2014 klokken 11.03 var et skelsættende tidspunkt for dansk idræt. Da slog præsidenten for det internationale ishockeyforbund (IIHF) nemlig fast, at Danmark vandt værtskabet for VM, der begynder fredag.

Omkostningerne ved »den største eliteidrætsbegivenhed nogensinde på dansk grund«, som arrangørerne kalder VM, er store. Til gengæld er mulighederne for at få udgifterne dækket i vid udstrækning begrænset af et påtvunget samarbejde med IIHF og forbundets marketingpartner, Infront Media. Det viser aktindsigter, Politiken har søgt hos kommunerne.

Det samlede budget for VM i Danmark er på 120 millioner kroner. Mere end en sjettedel af det beløb – altså godt 20 millioner kroner – er betaling til IIHF.